
Η μελέτη των χημικών αντιδράσεων ενδιαφέρει τόσο από της πλευράς της χημικής ισορροπίας (chemical equilibrium), δηλαδή του σημείου ισορροπίας που επηρεάζει το ποσό μιας δημιουργούμενης νέας ουσίας και της κατανάλωσης ενός προϊόντος, δηλαδή της θερμοδυναμικής του συστήματος, όσο και από την πλευρά της ταχύτητας ή του ρυθμού με τον οποίο τα αντιδρώντα μόρια καταναλίσκονται και τα προϊόντα σχηματίζονται, δηλαδή της χημικής κινητικής. Η κινητική μίας αντίδρασης (reaction kinetics) ενδιαφέρει αφ’ ενός για να γίνει γνωστός ο ρυθμός παραγωγής ενός προϊόντος καθώς η αντίδραση μετακινείται προς την κατάσταση της χημικής της ισορροπίας, όσο και για να αποκαλυφθούν οι παράγοντες που επηρεάζουν  την ταχύτητα, αλλά και τα πιθανά στάδια μίας χημικής αντίδρασης. 


Η κινητική των αντιδράσεων σε συστήματα τροφίμων έχει βρει στο πρόσφατο παρελθόν πολλές εφαρμογές, γιατί με τη διασαφήνιση των παραμέτρων που την επηρεάζουν και τον έλεγχό τους μπορεί να βελτιστοποιηθεί η ποιότητα των τροφίμων κατά την παραγωγή και την αποθήκευσή τους. Παράλληλα για τον περιορισμό των ανεπιθύμητων δράσεων μπορούν να προταθούν νέα συστατικά και να σχεδιασθούν νέα προϊόντα, στα οποία π.χ. ελαχιστοποιείται μία ανεπιθύμητη χημική ή βιολογική δράση (formulation engineering).


Παραδείγματα εφαρμογών είναι ο έλεγχος της οξείδωσης των λιπών, της οξείδωσης και απώλειας βιταμινών κατά την αποθήκευση, του ελέγχου και της βελτιστοποίησης της κατακράτησης βιταμινών κατά την επεξεργασία, του ελέγχου της μή-ενζυμικής αμαύρωσης (non-enzymatic browning- Maillard reaction) για καλύτερο και πιο θρεπτικό προϊόν.


Σε μία χημική αντίδραση και στη μελέτη της κινητικής της ενδιαφέρουν τα ακόλουθα:

· Η στοιχειομετρία της αντίδρασης

· Η τάξη και ο ρυθμός της αντίδρασης

· Ο μηχανισμός της αντίδρασης

Οι αντιδράσεις στα τρόφιμα λόγω της πολύπλοκης δομής του υποστρώματος και των πολύπλοκων σταδίων αντιδράσεων που λαμβάνουν χώρα, δυστυχώς, δεν έχουν απλή στοιχειομετρία, όπως θα συνέβαινε με απλές αντιδράσεις. Για το λόγο αυτό πολλές φορές η μελέτη ενός συστήματος θα πρέπει να γίνεται παράλληλα και να εξετάζονται οι μηχανισμοί με τους οποίους γίνονται οι αντιδράσεις, ώστε να είναι δυνατός ο έλεγχος μίας χημικής αντίδρασης, π.χ. υποβάθμισης του τροφίμου λόγω αμαύρωσης. 

Μελέτη κινητικής αντιδράσεων

Από τις σπουδαιότερες παραμέτρους στη μελέτη μίας χημικής αντίδρασης είναι η τάξη της αντίδρασης (order of reaction).

Για μία απλή αντίδραση για τον υπολογισμό της κινητικής της και τον προσδιορισμό της τάξης της αντίδρασης ισχύει:

-dC/dt = k·Cn    







(1)

λογαριθμώντας την ανωτέρω σχέση ισχύει:

ln(-dC/dt)= lnk + n·lnC  






(2)

όπου

C η συγκέντρωση του μελετούμενου αντιδρώντος συστατικού σε χρόνο t
k η σταθερά του ρυθμού της αντίδρασης

n η τάξη της αντίδρασης

Αφού γίνει το πείραμα και με κάποιο τρόπο μετράται η συγκέντρωση C και η μεταβολή της ως προς το χρόνο στη συνέχεια βάσει της σχέσεως (2) μπορεί να γίνει ένα διάγραμμα σε log-log χαρτί ή σε καρτεσιανές συντεταγμένες των ln (-dC/dt) έναντι του lnC. Η αποτέμνουσα θα δώσει την σταθερά lnk  και η κλίση θα είναι η τάξη της αντίδρασης n. Βέβαια με τη μεθοδολογία αυτή υπολογίζεται μόνο η τάξη της αντίδρασης n και όχι η σταθερά της αντίδρασης. Η σταθερά της αντίδρασης υπολογίζεται από την εφαρμογή της εξίσωσης για την συγκεκριμένη τάξη της αντίδρασης (που βρέθηκε με τον παραπάνω τρόπο).

Σχήμα 1: Γραφική παράσταση για τον προσδιορισμό της τάξεως μίας αντίδρασης (n).

Η τάξη της αντίδρασης μπορεί να βρεθεί, επίσης, με τη μέθοδο των ελαχίστων τετραγώνων. Για μία αντίδραση της μορφής:

Α  + Β ( Ρ   

όπου Α, Β τα αντιδρώντα και Ρ το προϊόν ο ρυθμός της αντίδρασης μπορεί να γραφεί ως:

-dC/dt = k·[Α]n ·[Β]m    





(3)

ή 

ln (-dC/dt) = lnk + n·ln [Α]  + m·ln [B]  



(4)

H ανωτέρω εξίσωση είναι της μορφής:   y= a0 +a1x1 + a2x2
οπότε με τη μέθοδο των ελαχίστων τετραγώνων μπορούν να βρεθούν οι συντελεστές n, m που αντιστοιχούν στην τάξη της αντίδρασης (τάξη = n + m).

Τύποι αντιδράσεων 

Αντιδράσεις μηδενικής τάξεως

Στις αντιδράσεις μηδενικής τάξεως (zero-th order of reaction kinetics) ο ρυθμός της αντίδρασης είναι ανεξάρτητος από τη συγκέντρωση. Αυτό μπορεί να συμβεί σε δύο διαφορετικές περιπτώσεις:

1. Όταν εξ ορισμού ο ρυθμός της αντίδρασης είναι ανεξάρτητος από τη συγκέντρωση

2. Όταν η συγκέντρωση ενός αντιδρώντος συστατικού είναι τόσο μεγάλη, ώστε ο συνολικός ρυθμός της αντίδρασης να εμφανίζεται ότι είναι πρακτικά ανεξάρτητος της συγκέντρωσης αυτού του συστατικού.

Πολλές καταλυτικές αντιδράσεις εμφανίζονται να ακολουθούν κινητική μηδενικής τάξεως, σε ό,τι αφορά στα αντιδρώντα, μπορεί όμως να ακολουθούν κινητική διαφορετικής τάξεως αναφορικά με την παρουσία καταλύτη ή την παρουσία άλλων συστατικών που δεν συμμετέχουν άμεσα στη στοιχειομετρία της αντίδρασης. 

Πολλές αντιδράσεις τροφίμων εμφανίζουν να ακολουθούν κινητική μηδενικής τάξεως. Για παράδειγμα η μή-ενζυμική αμαύρωση (non-enzymatic browning-Maillard reaction) εμφανίζει ότι ακολουθεί κινητική μηδενικής τάξεως ως προς τη συγκέντρωση της αντιδρώσας πρωτεΐνης. Αυτό φαίνεται απόλυτα λογικό αφού η πρωτεΐνη που αντέδρασε στην αντίδραση Maillard είναι αμελητέα ως προς την ποσότητα, σημαντική όμως στο να προκαλέσει (δυσάρεστη, συνήθως) χρωματική μεταβολή του συστήματος. Επίσης μερικές αντιδράσεις αυτοοξείδωσης ακολουθούν κινητική μηδενικής τάξεως. Αντίθετα η αντίδραση Maillard φαίνεται να επηρεάζεται από την παρουσία νερού και τη συγκέντρωσή του στο αντιδρών σύστημα (ή την ενεργότητα υγρασίας του συστήματος).

Για μία αντίδραση που ακολουθεί κινητική μηδενικής τάξεως ισχύει:

-dC/dt = k0
    







(5)

Ολοκληρώνοντας προκύπτει:

Co-C = k0·t   ή   C = Co - k0·t   





(6)

C η συγκέντρωση του αντιδρώντος σε χρόνο t
Co η αρχική συγκέντρωση του αντιδρώντος

k0  η σταθερά της αντίδρασης μηδενικής τάξης


Σχήμα 2: Γραφική παράσταση για τον προσδιορισμό της σταθεράς του ρυθμού της αντίδρασης που ακολουθεί κινητική μηδενικής τάξεως (k0).

Αντιδράσεις πρώτης τάξεως

Στις αντιδράσεις πρώτης τάξεως (first order of reaction kinetics)ο ρυθμός της αντίδρασης είναι ανάλογος της συγκέντρωσης του αντιδρώντος. Πάρα πολλές αντιδράσεις που αφορούν στα τρόφιμα ακολουθούν αυτή την κινητική. 

Για μία αντίδραση που ακολουθεί κινητική μηδενικής τάξεως ισχύει η ακόλουθη μαθηματική έκφραση, όπου φαίνεται ότι ο ρυθμός της αντίδρασης είναι ανάλογος της συγκέντρωσης του αντιδρώντος κάθε χρονικής στιγμής:

-dC/dt = k1·C    







(7)

Ολοκληρώνοντας προκύπτει:

ln [C/Co] = -k1·t        ή       ln (C) = ln (Co) – k1·t   
ή       C = Co·e – k1·t   
(8)

C η συγκέντρωση του αντιδρώντος σε χρόνο t
Co η αρχική συγκέντρωση του αντιδρώντος

k1  η σταθερά της αντίδρασης πρώτης τάξης

Επομένως ο λογάριθμος της συγκέντρωσης του αντιδρώντος είναι ανάλογος του χρόνου, η δε κλίση ισούται με  - k1.


Σχήμα 3: Γραφική παράσταση για τον προσδιορισμό της σταθεράς του ρυθμού της αντίδρασης που ακολουθεί κινητική πρώτης τάξεως (k1).

Αρκετές αντιδράσεις τροφίμων ακολουθούν κινητική πρώτης τάξεως, όπως η οξείδωση του ασκορβικού οξέος, ο ρυθμός της οξείδωσης του οποίου είναι ανάλογος προς την παραμένουσα ποσότητά του.

Αντιδράσεις δευτέρας τάξεως

Σε δύο σημαντικούς τύπους αντιδράσεων της μορφής:

Α  + Α ( Ρ   

ή της μορφής:



Α  + Β ( Ρ   

Ο ρυθμός κατανάλωσης ενός αντιδρώντος μπορεί να ακολουθεί κινητική δευτέρας τάξεως. Στις αντιδράσεις δευτέρας τάξεως (second order of reaction kinetics) ο ρυθμός της αντίδρασης είναι ανάλογος είτε του τετραγώνου της συγκέντρωσης του αντιδρώντος (για την πρώτη αντίδραση) ή ανάλογος είτε των συγκεντρώσεων και των δύο αντιδρώντων (για τη δεύτερη αντίδραση). 

Για μία αντίδραση που ακολουθεί κινητική δευτέρας τάξεως ισχύει η ακόλουθη μαθηματική έκφραση, όπου φαίνεται ότι ο ρυθμός της κατανάλωσης ενός αντιδρώντος είναι ανάλογος του τετραγώνου της συγκέντρωσης του αντιδρώντος κάθε χρονικής στιγμής:

-dCΑ/dt = k2·CΑ2    







(9)

ή 

-dCΑ/dt = k2·CΑ·CΒ 






          (10)

Ολοκληρώνοντας προκύπτει:

1/CΑ –1/CΑ, ο  = k2·t   






           (11)

CΑ η συγκέντρωση του αντιδρώντος συστατικού Α σε χρόνο t
CΑ, ο  η αρχική συγκέντρωση του αντιδρώντος συστατικού Α

k2  η σταθερά της αντίδρασης δευτέρας τάξεως

Για αντίδραση αυτής της μορφής το αντίστροφο της συγκέντρωσης του αντιδρώντος είναι ανάλογο του χρόνου, η δε κλίση της ευθείας ισούται με  k2.

Για τη δεύτερη αντίδραση της μορφής  Α  + Β ( Ρ , η ολοκλήρωση δίδει:  

                                                              
Όπου:

CΑ , CΒ οι συγκεντρώσεις των αντιδρώντων συστατικών Α και Β σε χρόνο t
CΑ, ο , CΒ, ο  οι αρχικές συγκεντρώσεις των αντιδρώντων συστατικών Α και Β (t=0)

k2  η σταθερά της αντίδρασης δευτέρας τάξεως

Θα πρέπει να αναφερθεί ότι σε περίπτωση μίας αντίδρασης της μορφής:

Α + Β ( Ρ ,  δεν είναι απαραίτητο να ακολουθείται κινητική δευτέρας τάξεως, αν, για παράδειγμα, η συγκέντρωση του Β είναι πολύ μεγάλη. Τότε ακολουθείται κινητική πρώτης τάξεως μόνο ως προς τη συγκέντρωση του A. 

Πάρα πολλές αντιδράσεις που αφορούν στα τρόφιμα ακολουθούν αυτή την κινητική, με χαρακτηριστικότερη την αντίδραση της υδρόλυσης. 


Σχήμα 4: Γραφική παράσταση για τον προσδιορισμό της σταθεράς του ρυθμού της αντίδρασης που ακολουθεί κινητική δευτέρας τάξεως (k2).

Επίδραση της θερμοκρασίας στη σταθερά των αντιδράσεων


Οι ρυθμοί πραγματοποίησης των αντιδράσεων επηρεάζονται από μεγάλο αριθμό παραμέτρων, μεταξύ των οποίων η πίεση και η θερμοκρασία. Η θερμοκρασία επηρεάζει τη σταθερά του ρυθμού της αντίδρασης k σύμφωνα με την ημι-εμπειρική εξίσωση Arrhenius:

k = ko·e-Ea/RT







           (13)

ή

lnk = lnko – (Ea/R)·(1/T)





           (14)

k = σταθερά της αντίδρασης

ko = παράγων συχνότητας ή συντελεστής συγκρούσεων

Ea = ενέργεια ενεργοποιήσεως της αντίδρασης (J/mol)

R = 8,314 J/mol·K (1,987 cal/mol·K)

T = απόλυτη θερμοκρασία, K (Κ=°C +273,15)

Η ενέργεια ενεργοποίησης είναι η επιπλέον ενέργεια που χρειάζεται να πάρουν τα μόρια για να μπορέσουν να αντιδράσουν. Η ενέργεια αυτή αναφέρεται σε 1 mole αντιδρώντων. Η ενέργεια ενεργοποίησης είναι πάντα θετική, επομένως η αύξηση της θερμοκρασίας οδηγεί πάντα σε αύξηση των χημικών αντιδράσεων.

Από τη σχέση (14) προκύπτει ότι αν παρασταθούν διάφορες σταθερές αντιδράσεων (k) που αντιστοιχούν σε διαφορετικές θερμοκρασίες Τ, τότε θα προκύψει μία ευθεία με τεταγμένη lnk και τετμημένη 1/Τ. Από την προσαρμογή των πειραματικών δεδομένων προκύπτει η ενέργεια ενεργοποίησης Ea.

Τυπικές τιμές της Ea είναι από 5 έως 120 kcal/mol. Η μη-ενζυμική καστάνωση έχει Ea από 10 έως 40 kcal/mol, η οξείδωση των λιπών Ea από 10 έως 25 kcal/mol, η μετουσίωση των πρωτεϊνών Ea από 80 έως 120 kcal/mol. Η διάχυση νερού (δεν πρόκειται για χημική διεργασία, αλλά για φυσική) έχει Ea από 4 έως 15 kcal/mol. Γενικά οι φυσικές διεργασίες έχουν χαμηλότερη Ea από τις χημικές. Αν η Ea είναι μικρή (π.χ. 5 kcal/mol) τότε συμπεραίνεται ότι ο ελέγχων μηχανισμός (controlling mechanism, αργό μέρος μιας αντίδρασης) είναι η διάχυση, ενώ αν η Ea  είναι μεγάλη (>50 kcal/mol) τότε ο ελέγχων μηχανισμός είναι μία χημική αντίδραση. Η Ea είναι πάντα θετική.

Η ενέργεια ενεργοποίησης για μία συγκεκριμένη αντίδραση μειώνεται μέσω της χρήσης καταλυτών ή βιοκαταλυτών. Οι καταλύτες δεν επηρεάζουν τη θέση της θερμοδυναμικής ισορροπίας αλλά μεταβάλλουν την ταχύτητα μίας αντίδρασης (συνήθως την αυξάνουν, θετικοί καταλύτες). Η αύξηση της ταχύτητας της αντίδρασης οφείλεται στην ελάττωση της ενέργειας ενεργοποίησης της αντίδρασης, λόγω σχηματισμού μίας ενδιάμεσης μεταβατικής κατάστασης (ενεργοποιημένου συμπλόκου) με μικρότερη ενεργειακή στάθμη.

Πρόβλεψη του χρόνου ζωής ενός τροφίμου


Η πρόβλεψη του χρόνου ζωής (πρόρρηση του χρόνου ζωής, shelf life prediction) ενός αποθηκευμένου τροφίμου (stored food) είναι πολύ χρήσιμη παράμετρος για τη βιομηχανία τροφίμων. Βάσει του αναμενόμενου χρόνου ζωής του προϊόντος μία βιομηχανία μπορεί να αποθεματοποιεί αγαθά, να κάνει προσφορές και πάνω από όλα να προσφέρει στους καταναλωτές της τα πιο υγιεινά και διατροφικώς ασφαλή προϊόντα. Πολλά λάθη στο σχεδιασμό ενός νέου τροφίμου μπορούν να αποφευχθούν αν γίνουν οι απαραίτητες ενέργειες και πειράματα πρόβλεψης του χρόνου ζωής ενός τροφίμου.

Η πρόβλεψη του χρόνου ζωής ενός τροφίμου εδράζεται στη χρήση της εξίσωσης (14) καθώς και άλλων παραμέτρων και εξισώσεων που αφορούν στα τρόφιμα, όπως για παράδειγμα της διάχυσης υγρασίας από το περιβάλλον στο προϊόν δια μέσου της (ημιπερατής) συσκευασίας, η διάχυση του οξυγόνου, η διάχυση νερού μέσα στο προϊόν, κλπ. 

Ο ρυθμός υποβάθμισης ενός προϊόντος είναι συνάρτηση πολλών περιβαλλοντικών παραγόντων, όπως:
dD/dt = f[T, RH, E.R., L, O2, P, G, …] + g[C1, C2, …]  

          (15)

(γενικό κινητικό μοντέλο – general kinetic model)

ήτοι αντιστοίχως θερμοκρασίας, σχετικής υγρασίας (ενεργότητας υγρασίας, ηλεκτρομαγνητικής ακτινοβολίας, φωτός, οξυγόνου, πιέσεως, άλλων αερίων, κλπ. αλλά και των συγκεντρώσεων των αντιδρώντων.

Η μέθοδος που χρησιμοποιείται για την πρόβλεψη του χρόνου ζωής ενός αποθηκευμένου τροφίμου είναι η μέθοδος των επιταχυνόμενων δοκιμών (accelerated storage stability test). 


Γενικώς ακολουθείται η ακόλουθη διαδικασία:

1. Ορίζεται η επιθυμητή θερμοκρασία, υγρασία, επίπεδο φωτισμού για το αποθηκευμένο προϊόν.

2. Ορίζονται τα εύρη θερμοκρασιών, υγρασιών, και άλλων περιβαλλοντικών παραμέτρων στα οποία θα αποθηκευθεί το προϊόν. Τα εύρη αυτά δεν είναι η επιθυμητή αλλά μία συνήθης διακύμανση θερμοκρασίας (ή άλλων παραμέτρων), όπως, π.χ. η θερμοκρασία ενός ψυγείου που μπορεί εκ λάθους ή λόγω συχνών ανοιγμάτων να μην έχει σταθερή θερμοκρασία συντήρησης τους +4°C. 

3. Γίνονται πειράματα με αρκετά όμοια τρόφιμα σε θερμοκρασίες ανώτερες της συνήθους θερμοκρασίας αποθήκευσης. Για τρόφιμα, που συνήθως διατηρούνται σε θερμοκρασίες περιβάλλοντος, επιλέγονται συνήθως 3 θερμοκρασίες αποθήκευσης για εύρεση των κινητικών και του ρυθμού των αντιδράσεων υποβάθμισης, οι 25°C, 35°C, 45°C.

4. Σε κάθε μία από τις θερμοκρασίες αποθήκευσης μετράται κάποιο ή κάποια μεγέθη ποιότητας, ενδεικτικά της υποβάθμισης (deterioration), όπως π.χ. βαθμός υπεροξειδίων, χρώμα, άρωμα, υφή/μηχανικές ιδιότητες, κλπ. είτε με ενόργανες μεθόδους ανάλυσης ή με οργανοληπτικό τρόπο. Οι καμπύλες μέτρησης των παραμέτρων είναι οι αντίστοιχες κινητικές υποβάθμισης.

5. Σε κάθε μία από τις θερμοκρασίες αποθήκευσης βρίσκονται οι αντίστοιχες κινητικές, δηλαδή αν η αλλαγή κάποιου μεγέθους ακολουθεί κινητική μηδενικής, πρώτης, κλπ. τάξεως και βρίσκονται οι αντίστοιχες παράμετροι (σταθερά της αντίδρασης-μεταβολής μεγέθους).

6. Παριστάνονται σε διάγραμμα lnk ως προς 1/T (εξίσωση Arrhenius) οι σταθερές k (k25, k35, k45) που αντιστοιχούν σε κάθε θερμοκρασία (25°C, 35°C, 45°C) και βρίσκεται η ενέργεια ενεργοποίησης Ea. Χρησιμοποιείται αναλυτική ή γραφική μέθοδος.

7. Υπολογίζεται η σταθερά της αντίδρασης kπραγ. για την πραγματική θερμοκρασία αποθήκευσης. Στη συνέχεια από την εξίσωση της κινητικής (βήμα 5) υπολογίζεται η παραμένουσα συγκέντρωση του συστατικού, π.χ. η βιταμίνη C που δεν οξειδώθηκε θα είναι (η οξείδωση του ασκορβικού οξέος ακολουθεί μία κινητική πρώτης τάξεως):

ln (C) = ln (Co) – k1, πραγ.·t   




         (16)






Σχήμα 5: Γραφική παράσταση για τον προσδιορισμό της ενέργειας ενεργοποίησης και την εν γένει μοντελοποίηση της σταθεράς (k) του ρυθμού της αντίδρασης ως συνάρτηση της θερμοκρασίας.



Σχήμα 6: Γραφική παράσταση για τον προσδιορισμό της σταθεράς (k) του ρυθμού της αντίδρασης σε κάποια θερμοκρασία όταν η k είναι γνωστή σε κάποιες άλλες θερμοκρασίες.

